ועדת הכלכלה, כנסת 19, פרוטוקול מספר 424, 2014-12-31 12:00

אבישי ברוורמן: בוקר טוב, מכובדיי.

אבישי ברוורמן: הנושא: תקנות התעבורה (הארכת תקופת הרישיונות לקו שירות ולנסיעות שירות), התשע"ה-2014.

אבישי ברוורמן: האם עו"ד חוה ראובני תציג את הנושא?

אבישי ברוורמן: בבקשה.

<חוה ראובני: ההסדר הקיים בעניין מוניות שירות הוא הסדר שקבוע בחוק שהוא כשלעצמו חוק קבוע, כולל האיסור להפעיל מוניות שירות הן על התאגיד המפעיל והן על הנהג המסיע, אלא על פי רישיונות.

<חוה ראובני: דא עקא שהסמכות לתת את הרישיונות היא סמכות קצובה בזמן.

<חוה ראובני: לפי החוק, אחרי התיקון שנעשה בשנת 2012, יש סמכות עד 2013, עם אפשרות לשלוש פעמים הארכה שנתית, בהסכמת שר האוצר ובאישור ועדת הכלכלה – ואנחנו פה מבקשים לעשות שימוש בסמכות הזאת בפעם השנייה מבין השלוש, ולהאריך את ההסדר הקיים עד סוף שנת 2015.

<חוה ראובני: במקביל, בימים אלה מתבצעת עבודה על עתיד הענף והמקום שלו בתוך כלל תמונת התחבורה הציבורית, מה שכמובן יבוא לידי ביטוי - - -

אבישי ברוורמן: אבל כל פעם באים...

אבישי ברוורמן: הרי זו השיטה במדינת ישראל ובגלל זה היא גם בתחתית העולם השלישי מבחינת משילות; תמיד באים, אומרים "יאללה, אוטוטו, נעשה קצת סידור..." – והעגלה מקרטעת וממשיכה לכיוון העולם השלישי בצעדי ענק.

אבישי ברוורמן: הנקודה העיקרית היא שברור שצריך מוניות שירות בחלק מהמקומות; יש אולי גם שכונות חדשות שיצטרכו מוניות שירות, ולכן הגיע הזמן לעשות סדר בנושא הזה ולא כל פעם להגיד "אנחנו רוצים עוד פעם, אנחנו רוצים לשלב, אנחנו נעשה את הדברים האלה...".

אבישי ברוורמן: מוניות השירות נשארות כרגע מאחור; מי אחראי לתת לזה פתרון כולל ולהציג את זה בקרוב?

<חוה ראובני: בשבוע הבא יש כבר ישיבה, ואנחנו הסברנו שכל שינוי במהות – אפילו המשך ההסדר הקיים לאורך זמן – מחייב תיקוני חקיקה ראשית.

<חוה ראובני: ומכיוון שהתקרה להסדר הנוכחי היא סוף שנת 2016 ואנחנו לא יכולים למרוח את זה לנצח, אמרתי שאני רוצה שנתיים.

<אתי בנדלר: אבל אפשר לעשות עוד תיקון חוק.

אבישי ברוורמן: אפשר למרוח לנצח, עד ביאת המשיח.

<חוה ראובני: אמרתי למנהל הרשות שאני רוצה שנתיים בשביל לעשות חקיקה כזאת.

<חוה ראובני: בשבוע הבא, השבוע הראשון של שנת 2015, צפויה ישיבה שבה אני אמורה לשמוע את זה.

<חוה ראובני: ראיתי פה את מר נזרי, שאולי יודע להגיד משהו לגופו של עניין בנושא.

<יוסי נזרי: בוקר טוב.

<יוסי נזרי: אני אפילו אהיה יותר אופטימי מחוה.

<יוסי נזרי: כמו שאמרתי בדיון הקודם, נכנס מנהל רשות חדש, מאיר חן, והוא רואה קצת אחרת את הדברים.

<יוסי נזרי: הוא נתן הנחיה מפורשת, ומה שחוה אומרת זה התחלה של ביצוע ההנחיות שלו, ואולי אנחנו לא נחכה בכלל עד סוף 2016 כדי לתקן את הרפורמה.

<יוסי נזרי: אם נצליח לעשות את זה כבר ב-2015 אז אנחנו כבר ניישם את הדברים; ואם זה דורש חקיקה אז נעשה את זה בחקיקה.

<יוסי נזרי: את כל מה שדרוש.

<יוסי נזרי: אני חושב שלמרות ההערכות והפסימיות של ענף המוניות, אנחנו לא הולכים להכחיד אותו ואנחנו לא הולכים להשמיד אותו - - -

אבישי ברוורמן: מר נזרי, אתה לא יודע שמספר המוניות ירד כבר מ-2,300 ב-2005 ל-1,500 בלבד.

אבישי ברוורמן: ברור שהמטרה של מדינת ישראל זה לחזק רכבות ואוטובוסים, אבל גם את מוניות השירות יצטרכו להסדיר.

אבישי ברוורמן: לכן אני מניח שאתה תיכנס לעובי הקורה, ושיגיעו פעם אחת להסדר ברור שיסדיר איך התחבורה הציבורית מתפלגת ועובדת.

<שי דיין: אני רוצה להעיר הערה.

<שי דיין: אני שי דיין, מהארגון החדש של נהגי המוניות.

<שי דיין: בנוגע לגודש התנועה, מה שמדובר כל הזמן לגבי שכונות חדשות שיוצאות מכפר סבא, הוד השרון וערים אחרות, למרכז תל אביב, לגוש דן – עומס התנועה הזה נובע אך ורק מכך, כמו שאמרת בהתחלה, שאין תחבורה ציבורית נוחה וזמינה לתושבים כדי להגיע למקום עבודתם, ולכן הם חייבים לרכוש רכב.

<שי דיין: אין להם ברירה אחרת אלא להגיע למקום עבודתם בעומסי התנועה, שעה ויותר של נסיעה כל בוקר, וגם אחר צהריים הם חוזרים בעומסי תנועה.

<שי דיין: אני כנהג מונית מסיע נוסעים מכל שכבות האוכלוסייה ומכל אזורי הארץ, בעיקר מרכז, ירושלים והסביבה, וכולם בוכים לי "אני חייב שיהיה לי אוטו; אם לא יהיה לי אוטו אני לא מצליח להגיע למכולת, לסופר, אין לי תחבורה נורמלית".

<שי דיין: אז לפי דעתי משרד התחבורה צריך להוסיף היתרים למוניות שירות נוספות באזורים של בנייה חדשה, שאלה האזורים של כפר סבא, הוד השרון, רעננה, פתח תקווה, בת ים, ראשון לציון.

<שי דיין: יש המון מקומות שבהם צריכים לפתור את הבעיה של התחבורה הציבורית וגם להוריד את עומס התנועה שיש לתוך מרכז תל אביב.

<שי דיין: לא ייתכן שלאנשים כל בוקר ייקח שעה נסיעה מראשון לציון לעזריאלי.

<שי דיין: עם כל זה שמשרד התחבורה באמת עשה עבודה מאוד יפה – פתח לנו את כביש איילון, שלושה נתיבים, בבוקר עשה נתיב תחבורה ציבורית – עזוב שלא אוכפים אותו, כי לא יכולים לאכוף אותו, כי אין להם שוליים לאכוף אותו כך שרכב ציבורי ואוטובוסים יוכלו לעבור בו – צריכים לפתור את הבעיה הזאת.

אבישי ברוורמן: מר דיין, אז אתה אומר, ואני מחזק את זה, שאין ספק שעם ההתפתחות האורבנית והצפיפות והשכונות החדשות, צריך לקחת את נושא מוניות השירות ברצינות.

<שי דיין: לתת לתאגידים אחרים לפתוח ולא לאותם תאגידים שכבר יושבים בשטח הזה מ-1987.

<שי דיין: עד שנת 2006 נתנו היתרים, ומשנת 2006 ועד היום עוד לא ניתן היתר אחד חדש לקווים חדשים.

<שי דיין: לדעתי צריכים לפתוח את השוק הזה לחברות חדשות, לאנשים שרוצים להתאגד ולעשות לעצמם קווי שירות.

<אתי בנדלר: צריך לציין שלשר יש סמכות להחליט על קווי שירות חדשים.

<אתי בנדלר: זה שהוא לא עשה שימוש בסמכותו, זה... החוק מאפשר את זה.

אבישי ברוורמן: תודה.

אבישי ברוורמן: זה נרשם לפרוטוקול.

אבישי ברוורמן: אדוני, בבקשה.

<שוקי שדה: אני שוקי שדה, מנכ"ל ארגון חברות ההסעה בישראל.

<שוקי שדה: אני רציתי להעיר לגבי מה שאמרה חוה על מוניות השירות.

<שוקי שדה: מוניות השירות היום, מבחינת החוק, בחקיקה הראשונית הכוונה הייתה שהן יעשו פעילות קווים מנקודה לנקודה וזאת תהיה העבודה שלהן; ונכון להיום יש להן גם אישורים לעשות הסעות.

<שוקי שדה: ומה שקורה היום זה שמונית עובדת בקו, עושה את השירות שלה בקו, ואחרי שלוש או ארבע שעות היא יוצאת מהקו ואוספת ילדים, כלומר, הסעות בית ספר, ואחרי זה חוזרת חזרה לקו וממשיכה לעבוד.

<שוקי שדה: התוצאה של זה היא שחברות הסעה בעלות טרנזיטים או רכבים קטנים אינן מסתפקות במערכת העבודה.

<שוקי שדה: ולא רק זה: הם גם משתתפים במכרזים של עיריות שונות והתוצאה היא שהם נכנסים פנימה ולוקחים - - -

אבישי ברוורמן: אז מה אתה מציע?

<שוקי שדה: אני מציע שכל אחד יעשה את עבודתו.

<שוקי שדה: מוניות השירות תעשינה את עבודתן, כלומר, ייסעו בקווים בהתאם למה שכתוב ומה שצריך לעשות; ושמערכת ההיסעים תעשה את עבודתה – תיקח את הילדים מכל מקום ולאן שצריך.

<שוקי שדה: הפעילות הזאת חייבת להסתדר, ואני הייתי מציע למשרד התחבורה לחשוב בעניין הזה גם על העתיד, בעניין הרפורמה.

<שוקי שדה: הבעיה היא מאוד חמורה, היא מאוד קשה, והתוצאה היא שאנחנו סובלים בצורה קשה מאוד.

אבישי ברוורמן: אנחנו רוצים שתהיה תחרות ותהיה איכות.

אבישי ברוורמן: אדוני, בבקשה.

<דוד כוכבא: אני מאוד רוצה להתחבר לאופטימיות של יוסי נזרי, שיש בינינו דיאלוג מתמשך של אולי 15 שנה.

<דוד כוכבא: אבל אנחנו חיים מהתוצאות האופטימיות ולא מהדיאלוג האופטימי.

<דוד כוכבא: לגבי מוניות השירות אני חושב שאתה אפילו קצת הפרזת בכמות המוניות, ליוסי יש את הנתון האמתי: מתוך 2,200 רישיונות שהופצו ב-2006 פועלים היום כ-1,200 עד 1,300.

<דוד כוכבא: זאת אומרת, הגזמת כלפי מעלה.

<דוד כוכבא: הדבר הזה הוא תוצאה של דחיקת המוניות למצב שהם לא יכולים לשרוד בשוק התחבורה הציבורית, בגלל הסדרים כאלה ואחרים שיש למשרד התחבורה עם הגורמים המתחרים, האוטובוסים.

<דוד כוכבא: אנחנו מציבים תחרות אמתית לתחבורה הציבורית.

<דוד כוכבא: אין תחרות בתחבורה הציבורית זולת מוניות השירות.

<דוד כוכבא: מה שמשרד התחבורה קורא לו "תחרות בתחבורה הציבורית" זה לא תחרות, זה להחליף מפעיל במפעיל: יוצא "אגד", נכנס "קווים"; יוצא "קווים", נכנס "אקספרס".

<דוד כוכבא: זה לא תחרות.

<דוד כוכבא: התחרות האמתית היא הפעילות במקביל על אותו קו.

<דוד כוכבא: אנחנו לא מתחרים ברכבת, הבנו שהרכבת זו טכנולוגיה מיוחדת במינה, ואנחנו כמובן גם בעדה, מכיוון שכל בן אדם שמחליט לצאת מחיפה בלי האוטו אלא ברכבת, הוא לקוח פוטנציאלי של המוניות, ואנחנו אוהבים את זה; מעבר לעניין הלאומי וכל מה שקשור בזה.

<דוד כוכבא: בפעילות העירונית והמטרופולינית, למוניות השירות יש תפקיד מכריע: אנחנו לא מזהמים, אנחנו לא נכנסים לאלנבי עם אוטובוס מפרקים עם עשרה נוסעים ועוד.

<דוד כוכבא: יש לנו הרבה יתרונות על פני האוטובוסים.

<דוד כוכבא: אנחנו פחות כפופים להסדר עם המדינה, אנחנו עובדים בשעות שהן הרבה מעבר לשעות הפעילות השגרתיות של האוטובוס, ובין היתר זה אומר שבני הנוער יכולים לחזור איתנו כשהם קצת מרוצים מכמה צ'ייסרים או דברים כאלה.

<דוד כוכבא: כלומר, אנחנו נותנים פתרון אמתי, וכל עוד אנחנו קיימים, סימן שהשוק רוצה אותנו.

<דוד כוכבא: איפה הקושי?

<דוד כוכבא: הקושי הוא ביישום ההחלטות, או בראייה האופטימית של משרד התחבורה.

<דוד כוכבא: היישום – ואני אומר את זה למרות שהם ידידים לדרך – שואף לאפס.

אבישי ברוורמן: כמו בדרך כלל בפוליטיקה הישראלית – הצהרות גדולות, ובסוף מתכופפים.

<דוד כוכבא: אני אומר לך, אדוני היושב-ראש, אם יישמו רק חצי מהפרוטוקולים של הדיונים עם שר התחבורה הנוכחי, שהוא כבר שר ותיק, אנחנו נוכל לברך על המוגמר.

אבישי ברוורמן: אני מספר תמיד שמדינת ישראל היא בתחתית העולם השלישי.

אבישי ברוורמן: 70% מהחלטות הממשלה, אחרי שמחליטים אותן שום דבר לא קורה, ומתוך ה-30 רק חלק זעום עובר בסוף לביצוע.

אבישי ברוורמן: אבל 70%, אחרי שמחליטים – כלום.

<דוד כוכבא: אני הייתי מנהל הלשכה של ישראל קיסר אחרי שהוא היה שר התחבורה.

<דוד כוכבא: ב-1998 בניתי איזו תוכנה למעקב ביצוע החלטות שר.

<דוד כוכבא: לקחתי את כל ההחלטות, בודדתי אותן מהפרוטוקולים והיה לי איזשהו טור מעקב.

<דוד כוכבא: תאמין לי, חושך.

<דוד כוכבא: ואני הגעתי לפה כדי לראות איך אני שותל בכוח - -

אבישי ברוורמן: אתה תמשיך, ואולי נזרי וחן יביאו חוכמה נסתרת ל - - -

<דוד כוכבא: - - איך אני שותל לפרוטוקול שני נושאים, עם לוחות זמנים, וגם שתהיה איזו סנקציה של ועדת הכלכלה כלפי המשרד.

אבישי ברוורמן: תראה, הדרך היחידה - - -

<דוד כוכבא: אני יודע.

<דוד כוכבא: אנחנו מדברים, יש מגבלות - - -

אבישי ברוורמן: יש פה שר עוצמתי; הבעיה זה להחליט, לעמוד בהחלטה וליישם.

אבישי ברוורמן: זה הכול.

אבישי ברוורמן: יש אינטרסים - - -

<דוד כוכבא: תראה, זה לא רשעות ובטח לא ניגודי אינטרסים, אלא זה איזושהי התבוססות, רשלנות של המנגנון – השר מקבל החלטות והמנגנון איפשהו מורח אותן.

<דוד כוכבא: ואולי צריך איזשהו גורם ציבורי שייצור איזושהי סנקציה כזו או אחרת למשרד.

<דוד כוכבא: אתם יודעים לעשות את זה.

<דוד כוכבא: הקדנציה נגמרת ואני מבין שאתה - - -

אבישי ברוורמן: אני לא ממשיך.

<דוד כוכבא: לאיפה שאתה חוזר – תצליח.

אבישי ברוורמן: האופניים החשמליים, אם אתם זוכרים, אנחנו אמרנו שלא נעביר פה שום דבר יותר, ואז פתאום התחילה התקדמות מסוימת.

אבישי ברוורמן: אז אני מציע למישהו הבא בוועדת הכלכלה שייקח את מוניות השירות ויעזור לחוה ראובני ולנזרי ולחן, שייתן להם תמריצים, אם שר התחבורה הבא לא יהיה מספיק - - -

<דוד כוכבא: יש שני מנופים שיכולים להחזיר את ה-1,000 מוניות לעבודה.

<דוד כוכבא: אחד זה השתלבות ברב-קו.

<דוד כוכבא: כבר שלוש שנים אנחנו מדברים על זה עם המשרד – בהסכמות, לא באי-הסכמות – ועדיין לא התקדמנו מילימטר אחד בעניין באופן מעשי.

<דוד כוכבא: וזה כשיש הסכמות בינינו.

<דוד כוכבא: והנושא השני זה התאמת השינויים האורבניים, הערים הגדולות, לתוואי של תחנות השירות.

אבישי ברוורמן: מה שמר דיין אמר.

<דוד כוכבא: נכון.

<דוד כוכבא: הרפורמה נכנסה ב-2006, החקיקה של הרפורמה נחקקה יחד עם התוואי הקיים היום, שאני מניח שהתחילו לתכנן אותו כבר ב-2002 – אבל אנחנו היום, ב-2015, לא יכולים לשנות את התוואי, למרות שאשדוד זו כבר לא אותה אשדוד - - -

אבישי ברוורמן: ברור.

<אתי בנדלר: אבל למה אתם לא יכולים?

<אתי בנדלר: כפי שהזכרתי, זה בסמכות השר, בהחלטה.

<אתי בנדלר: בהחלטה, אפילו לא תקנות.

<דוד כוכבא: אז אני רוצה לומר לך שזו פעם ראשונה שאני שומע על זה.

<דוד כוכבא: מה שעד היום אמרו לנו זה שהמשרד כבול לרפורמה והוא לא יכול לסטות ממנה.

<חוה ראובני: אני אדגיש: לגבי קווים שהופיעו ברשימת המסלולים שפורסמה ביולי 2005, אין אפשרות לשנות אותם, למעט שינויים ברמה הקוסמטית.

<חוה ראובני: אין סמכות כזאת.

<חוה ראובני: אבל יש לשר סמכות להוסיף קווים, וזה דבר שנאמר על ידי במגוון פורומים.

אבישי ברוורמן: מר כוכבא, אם אתה יושב פה 15 שנה ולא יודע את זה, זה מראה ש - - -

<דוד כוכבא: לא, את זה אני יודע.

אבישי ברוורמן: אני עכשיו אומר בצורה ברורה שהכנסת הזאת - - -

<דוד כוכבא: אני מחפש מעבר לקוסמטיקה.

<אתי בנדלר: זה מעבר לקוסמטיקה, מדובר על קווים חדשים שלא היו כלולים ברשימה המקורית.

<אתי בנדלר: סעיף 14טז(ג) אומר את זה.

אבישי ברוורמן: אני פונה לשר התחבורה עכשיו: יש לו סמכות עכשיו, הכנסת פועלת, בבקשה, שייתן עכשיו החלטה על אישורי קווים.

אבישי ברוורמן: אולי אפילו זה יעשה טוב לבחירות.

אבישי ברוורמן: ולא אכפת לי למי זה טוב, העיקר שנעזור לאזרחים.

<חוה ראובני: בתקופת בחירות יש קצת בעיה משפטית לעשות משהו שהוא לא עשה עשר שנים.

<אתי בנדלר: נכון, אני מסכימה איתך.

אבישי ברוורמן: אז ב-31 במרץ תקום פה כנסת חדשה, במאי תהיה ממשלה חדש, ומי שיהיה שר התחבורה, אנחנו רושמים עכשיו שהוא יכול בהחלטה הראשונה שהוא יקבל – והוא גם יקבל על זה איזו כותרת באחד העיתונים – להחליט שהוא מוסיף קווים למוניות השירות, לאור השינוי האורבני בישראל.

<שי דיין: לתאגידים חדשים, לא אותם אנשים שמנהלים - - -

אבישי ברוורמן: לחדשים, יפה.

אבישי ברוורמן: ולהגביר את התחרות.

אבישי ברוורמן: יפה.

<נמרוד הגלילי: אני נמרוד הגלילי, לשכת המסחר, ארגון מוניות השירות.

<נמרוד הגלילי: אני חייב לציין שיש מקומות שנכון להוסיף קווים חדשים, אבל יש מקומות שזה שכונה ליד קו קיים, ולהוסיף קו חדש לשכונה - - -

אבישי ברוורמן: בסדר, אנחנו לא מטומטמים - - -

<נמרוד הגלילי: לא, הבעיה היא שאין את הסמכות, פה הבעיה.

<נמרוד הגלילי: הם אומרים שאין את הסמכות, אבל לאותה שכונה לא ישימו קו חדש, כי אין היגיון כלכלי לשים קו חדש.

אבישי ברוורמן: ברור.

אבישי ברוורמן: טוב, רבותיי, אני לא יכול... שהממשלה תפתור את זה.

<שי דיין: צריך לקחת את המפה ולעבוד על קווים שכן אפשר להכניס, ואז או להאריך את הקו או להוסיף קו במסלול אחר.

<חוה ראובני: חלק מהעבודה שמאיר חן הנחה לעשות לקראת שינויים זה לעשות מיפוי של הצרכים העדכניים לגבי מסלולים.

<שי דיין: צריכים לבדוק שכונה-שכונה, לאן רוב התושבים נוסעים בבקרים, איפה הם עובדים וכולי.

<שי דיין: צריך לעשות סקר, לעשות בדיקה.

אבישי ברוורמן: שי, אם אתה היית שר התחבורה עכשיו, כמה קווים היית מוסיף?

<שי דיין: לפחות עוד 50, בכל הארץ.

<חוה ראובני: שיפעלו כל הזמן או רק בשעות הביקוש?

<שי דיין: לפי דעתי בעיקר בשעות הביקוש.

אבישי ברוורמן: נזרי, אם אתה היית שר התחבורה, כמה היית מוסיף?

<יוסי נזרי: אני אגיד שמר כוכבא לא ציין שבדיון שהיה עם שר התחבורה, השר נתן הנחיה – הוא גם דיבר על הרב-קו וגם דיברו על זה שיכולים להוסיף, מבחינתו, אפילו עוד 3,000 קווים.

אבישי ברוורמן: עזוב...

<שי דיין: תהיה ריאלי.

<שי דיין: צריכים לתת פרנסה לאנשים, אי אפשר רק - - -

<לאה ורון: אז מה קרה?

<יוסי נזרי: הוא נתן את זה כמספר, וגם מאיר חן הולך בדרך הזאת, ולא בדרך של להגיד "אני מגביל את מוניות השירות - - -

אבישי ברוורמן: אבל איזה סדר גודל זה?

<יוסי נזרי: תראה, לשלוף עכשיו ולהגיד לך כמה – זה לא רציני.

<יוסי נזרי: צריך לעשות - - -

אבישי ברוורמן: אבל האם זה עשרות או שזה מאות?

<דוד כוכבא: עשרות.

<שי דיין: עשרות.

<יוסי נזרי: אני יכול להוסיף שתחילת העבודה בוועדה שחוה ציינה קודם היא לבדוק את הקווים הקיימים: מה שלא רלוונטי לבטל, ואיפה שצריך להוסיף, להוסיף.

אבישי ברוורמן: קיבלתי.

אבישי ברוורמן: יש עוד מישהו שרוצה להוסיף הערה?

אבישי ברוורמן: מר שדה, בבקשה.

<שוקי שדה: לגבי נושא התחרות, אנחנו בהחלט בעד תחרות, ועושים את זה בתחרויות במערך ההיסעים, ולאור זאת אני מציין שמערכת ההיסעים בהחלט יכולה לתת את התשובה גם למקומות שבהם עובדות מוניות השירות, כאשר אני לא בטוח שזה באישור מיוחד.

<דוד כוכבא: זה לא באישור מיוחד, זה מופיע - - -

<חוה ראובני: על פי דין למונית שירות מותר לעשות גם נסיעות מיוחדות.

<דוד כוכבא: זה מופיע בתנאי הרישיון.

<שוקי שדה: אז את הדבר הזה צריך לתת לטובת ההיסעים.

<דוד כוכבא: למה?

<דוד כוכבא: למה?

<אתי בנדלר: כי אז, הם אמרו, זה יצמצם את - - -

<שי דיין: גם נהגי המוניות צריכים להרוויח, לא רק חברות היסעים צריכות להרוויח במדינה.

אבישי ברוורמן: רבותיי, אני מודה לכם שעליתם לכנסת ישראל.

אבישי ברוורמן: אני מסכם - - -

<שי דיין: אני רוצה להוסיף עוד משהו קטן.

<שי דיין: בנוגע לגודש התנועה וכל האפליקציות החדשות שרוצות להיכנס לארץ בשביל לתת לכל אחד אופציה להיות נהג מונית ברכב פרטי, דבר שמתכננים להעלות עוד מעט: במידה שמשרד התחבורה יוסיף עוד אופציות להסעות המוניות וזה יעזור ויוריד את גודש התנועה, אז אין צורך לתת אופציה לכל אדם פרטי להיות נהג פרטי.

<שי דיין: למה, מה יקרה?

<שי דיין: ישראלים אוהבים להיות עצמאים, אתה לא יכול להגיד לשכן שלך "בוא אני אקל אותך, תשלם לי חצי מחיר ממונית או מהאוטו שלך", הרי אף אחד לא ימכור את האוטו, מדינת ישראל לא תגרוס לו האת האוטו ותשלם לו כסף על זה שהוא הוריד רכב מהכביש, כך שמספר הרכבים על הכביש יישאר אותו מספר וזה לא יוריד את עומסי התנועה.

<שי דיין: מה שכן יוריד את עומסי התנועה זה קווים מיוחדים שיוסיפו בשעות העומס של הבוקר ואחרי הצהריים, שישחררו את הרכבים מכל אזורי התעשייה והמסחר והמגורים.

אבישי ברוורמן: תודה.

אבישי ברוורמן: עו"ד ראובני, תקראי בבקשה.

<חוה ראובני: קוראת:

<חוה ראובני: בתוקף סמכותי לפי סעיף 14טו(ג) לפקודת התעבורה (להלן – הפקודה), בהסכמת שר האוצר ובאישור ועדת הכלכלה של הכנסת, אני מתקין תקנות אלה: לעניין התקנה הזאת אני מבקשת להעיר שאנחנו נעשה כל מאמץ, בהינתן הנסיבות של היום המסוים הזה, להביא את התקנות האלה כך שהן יתפרסמו מחר ושלא יהיה לנו עניין של תוקף רטרואקטיבי.

<אתי בנדלר: קודם כול לחתימה – להחתים את שני השרים - - -

<חוה ראובני: כן, הנוסח כבר מצוי בידי השר, על מנת שנוכל לתת לו את האישור לחתום עליהן.

<חוה ראובני: אנחנו נעשה כל מאמץ, אבל אם תהיה תקלה, יכול להיות שתהיה רטרואקטיביות של ימים בודדים.

אבישי ברוורמן: ברור.

<חוה ראובני: בעבר קיבלנו אישור ממשרד המשפטים לבקש תוקף רטרואקטיבי, אבל אמרו לא להעלות את זה כל עוד יש אפשרות שנהיה בתוך מסגרת הזמן.

<אתי בנדלר: הוועדה, כשהיא מאשרת שתחילתן של התקנות תהיה ב-1 בינואר 2015, מבינה שזו תהיה התחילה גם אם הפרסום יהיה מספר ימים לאחר מכן.

אבישי ברוורמן: אני מאשר.

אבישי ברוורמן: הצבעה בעד אישור התקנות – פה אחד.

אבישי ברוורמן: התקנות אושרו.

אבישי ברוורמן: אני מאשר את התקנות כמו שביקשו, אבל אני מציין לפרוטוקול ומול כל הגורמים המכובדים שעלו לכאן, שאני מבקש שבחודש יוני 2015 ידווח משרד התחבורה לוועדת הכלכלה על העבודה שנעשית, מר נזרי, בנושא מוניות השירות, והוספה – ופה אני זורק מספר, רק בשביל להתחיל את הדיון – של לפחות 30 קווים חדשים בכל הארץ.

אבישי ברוורמן: תודה רבה.